তথ্যবিবরণী                                                                                    নম্বর : ২৬৩৪

**সকল সম্প্রদায়ের মিলিত রক্তস্রোতের বিনিময়ে জন্ম বাংলাদেশের**

**---তথ্যমন্ত্রী**

চট্টগ্রাম, ৩ শ্রাবণ (১৮ জুলাই) :

আওয়ামী লীগের যুগ্ম সাধারণ সম্পাদক ও তথ্যমন্ত্রী ড. হাছান মাহ্‌মুদ বলেছেন, ‘মুসলিম, হিন্দু, বৌদ্ধ, খ্রিস্টান-সহ সকল সম্প্রদায়ের মিলিত রক্তস্রোতের বিনিময়ে বাংলাদেশের জন্ম হয়েছিল, জন্ম হয়েছিল লাল সূর্যখচিত সবুজ একটি পতাকার।’ সাম্প্রদায়িকতার বিষবাষ্পকে চিরতরে বিদায় করার লক্ষ্যেই সাম্প্রদায়িক রাষ্ট্র ব্যবস্থা পাকিস্তান থেকে আমরা বেরিয়ে এসেছিলাম, তাই এই বাংলাদেশে সাম্প্রদায়িকতার কোনো স্থান নেই উল্লেখ করে তিনি বলেন, সাম্প্রদায়িকতার বিষবাষ্প যারা ছড়ায়, তারা প্রকৃতপক্ষে মানবতা ও বাংলাদেশের শত্রু।

আজ চট্টগ্রামের রাঙ্গুনিয়া উপজেলা পরিষদ মিলনায়তনে সকল ধর্মের নেতৃবৃন্দের সাথে মতবিনিময় সভায় প্রধান অতিথির বক্তৃতায় তিনি এসকল কথা বলেন। ‘আজ সভায় আমরা হিন্দু, মুসলিম, বৌদ্ধ, খ্রিস্টান যেভাবে সুন্দর করে বসেছি, আমাদের রাঙ্গুনিয়া, আমাদের বাংলাদেশও সাম্প্রদায়িক সম্প্রীতির জন্য এমনই সুন্দর’ বলেন মন্ত্রী।

ড. হাছান বলেন, ‘প্রধানমন্ত্রী জননেত্রী শেখ হাসিনা একজন অসাম্প্রদায়িক মানুষ। কীভাবে অসাম্প্রদায়িকতাকে লালন করতে হয়, কীভাবে মুসলিম, হিন্দু, বৌদ্ধ, খ্রিস্টান ভাই-ভাইয়ের মতো মিলিত হয়ে চলতে হয়, তাঁর নেতৃত্বে সেই শিক্ষা আমরা পেয়েছি।’

নিজ উপজেলাকে সাম্প্রদায়িক সম্প্রীতির উদাহরণ হিসেবে বর্ণনা করে মন্ত্রী বলেন, ‘আমাদের রাঙ্গুনিয়ার প্রতিটি গ্রামের চিত্র হচ্ছে সকল ধর্মাবলম্বীদের একত্রিত সুন্দর বসবাস। আমার গ্রাম সুখবিলাসে হিন্দু, মুসলিম, বৌদ্ধ, খ্রিস্টানের পাশাপাশি চাকমা-মারমারাও আছেন। আমরা যেভাবে শতশত বছর ধরে একসাথে ভ্রাতৃত্বের বন্ধনে বসবাস করছি, সেটি সমগ্র বাংলাদেশের জন্য উদাহরণ। তাই কোনো ব্যক্তি বিশেষ বা কোনো গোষ্ঠীর কারণে আমাদের সাম্প্রদায়িক সম্প্রীতি বিনষ্ট হতে পারে না।’

প্রধানমন্ত্রী শেখ হাসিনার প্রতিপক্ষরা রাজনৈতিকভাবে তাঁকে মোকাবিলা করতে ব্যর্থ হয়ে দেশ-বিদেশ থেকে ফেসবুক-ইউটিউবের আশ্রয় নিয়ে গন্ডগোল পাকানোর অপচেষ্টা করে, এগুলোতে কান দেয়ার বা এনিয়ে মাতামাতি করার প্রয়োজন নেই, বলেন তথ্যমন্ত্রী। আমরা সবাই শতশত বছর ধরে ভাই-ভাইয়ের মতো ছিলাম, এখনো আছি, ভবিষ্যতেও হাজার বছর ধরে থাকবো এমন দৃঢ় আশাবাদ ব্যক্ত করে সকল ধর্মীয় নেতাদের প্রতি শান্তির জনপদ রাঙ্গুনিয়াকে আরো প্রীতিময় করার অনুরোধ জানান ড. হাছান মাহ্‌মুদ।

মন্ত্রী আরো বলেন, ‘ফেসবুকে কে কী একটা লিখলো, সেটা নিয়ে অন্যরা লেগে থাকবো এটা হতে পারে না, কারণ আমাদের কাছে মানুষ বড়, কে কোন ধর্মাবলম্বী, সেটা বিবেচ্য নয়। তাই কোনো ব্যক্তির কারণে যাতে সাম্প্রদায়িক সম্প্রীতি বিনষ্ট হতে না পারে সেজন্য যে কোনো অশুভ শক্তির বিষয়ে আমাদের সকলকে সতর্ক থাকতে হবে।’

মন্ত্রী জানান, ‘সম্প্রতি রাঙ্গুনিয়ার উন্নয়নে আমাকে দেওয়া সরকারি বরাদ্দের এককোটি টাকা থেকে চল্লিশ লাখ টাকা সকল ধর্মের উপাসনালয়ের জন্য দিয়েছি। এছাড়া রাঙ্গুনিয়ার হিন্দু মন্দির ও বৌদ্ধ বিহারগুলোর উন্নয়নে বিশেষ বরাদ্দ আনা হয়েছে, পাশাপাশি প্রতি ইউনিয়নে মসজিদভিত্তিক মক্তব ও মাদ্রাসাগুলোতে ভবন নির্মাণও করা হয়েছে।’

পাতা-১-

পাতা-২-

উপজেলা নির্বাহী কর্মকর্তা মোঃ মাসুদুর রহমানের সভাপতিত্বে বৌদ্ধ ধর্মীয় কল্যাণ ট্রাস্টের সাবেক ভাইস চেয়ারম্যান স্বজন কুমার বড়ুয়া, চট্টগ্রাম উত্তর জেলা আহলে সুন্নাত ওয়াল জামাতের সাধারণ সম্পাদক হাফেজ মাওলানা রুহুল আমিন আল-কাদেরী, রাঙ্গুনিয়া সংঘরাজ ভিক্ষু সমিতির সভাপতি ধর্মসেন মহাস্থবির ও সাধারণ সম্পাদক সুমঙ্গল মহাথেরো, রাঙ্গুনিয়া বৌদ্ধ কৃষ্টি প্রচার সংঘের সভাপতি জ্ঞানবংশ মহাথেরো, সৈয়দবাড়ি ধর্মপ্রবর্তন বিহারের  অধ্যক্ষ পরমানন্দ থেরো, হিন্দুধর্মীয় পুরোহিত সুজন চক্রবর্তী, অসীম চক্রবর্তী, চট্টগ্রাম ও পার্বত্য আঞ্চলিক চার্চ সংঘের প্রধান পালক রেভা. সহখরীয় বৈরাগী, রাঙ্গুনিয়ার বেতাগী আস্তানা শরীফের পীরজাদা মাওলানা গোলামুর রহমান আশরাফ শাহ, সরফভাটা মোয়াবিনুল উলুম মাদ্রাসার পরিচালক মাওলানা আবুল বয়ান প্রমুখ বিশেষ অতিথি হিসেবে সভায় যোগ দেন। যুগ যুগ ধরে রাঙ্গুনিয়ায় সকল ধর্মের মানুষ সম্প্রীতির সেতুবন্ধনে একসাথে বসবাস করে আসছে এবং  ভবিষ্যতেও সেই ধারা অব্যাহত থাকবে, বলেন তাঁরা।

রাঙ্গুনিয়া উপজেলা আওয়ামী লীগের উপদেষ্টা মাওলানা আইয়ুব নূরী, উপজেলা ভাইস চেয়ারম্যান শফিকুল ইসলাম, উপজেলা আওয়ামী লীগের সাধারণ সম্পাদক ইঞ্জিনিয়ার শামসুল আলম তালুকদার-সহ বিভিন্ন ধর্মের প্রতিনিধিবৃন্দ এ সময় উপস্থিত ছিলেন।

এর পরপরই রাঙ্গুনিয়া উপজেলা শিল্পকলা একাডেমির মুক্তমঞ্চে ইউজিডিপি প্রকল্পের আওতায় উপজেলা স্বাস্থ্য কমপ্লেক্সে ও ইউনিয়ন পর্যায়ে কমিউনিটি ক্লিনিকগুলোতে চিকিৎসা সরঞ্জামাদি এবং বিভিন্ন শিক্ষা প্রতিষ্ঠানে বেঞ্চ ও ২৫ হাজার গাছের চারা বিতরণ অনুষ্ঠানে প্রধান অতিথির বক্তব্যে তথ্যমন্ত্রী বলেন, ‘প্রত্যন্ত এলাকার মানুষের দোরগোড়ায় স্বাস্থ্যসেবা পৌঁছাতে আওয়ামী লীগ যে কমিউনিটি ক্লিনিক সেবা প্রতিষ্ঠা করেছিল, সেগুলো বন্ধ করে বিএনপি জনগণের বিপক্ষে দাঁড়িয়েছিল। মানুষের কল্যাণে জননেত্রী শেখ হাসিনা তা আবার চালু করেছেন।’

#

আকরাম/রাহাত/রফিকুল/আব্বাস/২০২০/২০৩৬ ঘণ্টা

তথ্যবিবরণী                                                                                    নম্বর : ২৬৩৩

**২৩ জুলাই থেকে বিদেশযাত্রায় কোভিড-১৯ পরীক্ষার সনদ বাধ্যতামূলক**

ঢাকা, ৩ শ্রাবণ (১৮ জুলাই) :

সরকারি নির্দেশ অনুযায়ী আগামী ২৩ জুলাই হতে বাংলাদেশ থেকে আকাশ পথে বিদেশ গমনকারী সকল এয়ারলাইন্সের যাত্রীদের কোভিড পরীক্ষার সনদ গ্রহণ বাধ্যতামূলক করা হয়েছে। গত ১২ জুলাই এ বিষয়ে অনুষ্ঠিত আন্তঃমন্ত্রণালয় সভায় যাত্রীদের কোভিড-১৯ মুক্ত সনদ নিয়ে বিদেশ গমনের বিষয়ে সিদ্ধান্ত গৃহীত হয়। এ প্রেক্ষিতে বেসামরিক বিমান পরিবহন ও পর্যটন মন্ত্রণালয় বিদেশ গমনেচ্ছু যাত্রীদেরকে কোভিড -১৯ পরীক্ষা সংক্রান্ত স্বাস্থ্য মন্ত্রণালয় নির্ধারিত নিম্নরূপ নির্দেশনাবলী প্রতিপালনের জন্য অনুরোধ করেছে :

* বিমান যাত্রার ৭২ ঘণ্টার পূর্বে কোনো নমুনা সংগ্রহ করা হবে না এবং যাত্রার ২৪ ঘণ্টা পূর্বে রিপোর্ট ডেলিভারি গ্রহণের ব্যবস্থা করতে হবে।
* নমুনা প্রদানের সময় যাত্রীদের বিমান টিকেট ও পাসপোর্ট উপস্থাপন এবং নির্ধারিত ফি পরিশোধ করতে হবে।
* বিদেশ গমনেচ্ছুরা কোভিড-১৯ পরীক্ষার নিমিত্ত নির্দিষ্টকৃত পরীক্ষাগার যে জেলায় অবস্থিত সে জেলার সিভিল সার্জন অফিসে স্থাপিত পৃথক বুথে তাদের নমুনা প্রদান করবেন।
* নমুনা প্রদানের পর থেকে যাত্রার সময় পর্যন্ত সংশ্লিষ্ট ব্যক্তি আবশ্যিকভাবে আইসোলেশনে থাকবেন।
* বিদেশগামী যাত্রীদের কোভিড-১৯ পরীক্ষার জন্য ল্যাবে গিয়ে নমুনা প্রদানের ক্ষেত্রে ৩ হাজার ৫০০ টাকা এবং বাড়ি থেকে নমুনা সংগ্রহের ক্ষেত্রে ৪ হাজার ৫০০ টাকা ফি প্রদান করতে হবে।

বিদেশ গমনেচ্ছুরা শেরেবাংলা মেডিকেল কলেজ, বরিশাল; বাংলাদেশ ইনস্টিটিউট অভ্‌ ট্রপিক্যাল এন্ড ইনফেকশাস ডিজিজ, চট্টগ্রাম; কক্সবাজার মেডিকেল কলেজ (আইইডিসিআর ফিল্ড ল্যাবরেটরি); কুমিল্লা মেডিকেল কলেজ, কুমিল্লা; ন্যাশনাল ইনস্টিটিউট অভ্‌ ল্যাবরেটরি মেডিসিন এন্ড রেফারেল সেন্টার, ঢাকা;ইনস্টিটিউট অভ্‌ পাবলিক হেলথ, ঢাকা; ন্যাশনাল ইনস্টিটিউট অভ্‌ প্রিভেন্টিভ এন্ড সোশাল মেডিসিন, ঢাকা; নারায়ণগঞ্জ ৩০০ শয্যা হাসপাতাল, নারায়ণগঞ্জ; খুলনা মেডিকেল কলেজ, খুলনা; কুষ্টিয়া মেডিকেল কলেজ, কুষ্টিয়া; ময়মনসিংহ মেডিকেল কলেজ, ময়মনসিংহ; শহীদ জিয়াউর রহমান মেডিকেল কলেজ, বগুড়া; রাজশাহী মেডিকেল কলেজ, রাজশাহী; এম আব্দুর রহিম মেডিকেল কলেজ, দিনাজপুর; রংপুর মেডিকেল কলেজ, রংপুর; সিলেট এমএজি ওসমানী মেডিকেল কলেজ, সিলেট এই ১৬টি সরকারি হাসপাতাল ও প্রতিষ্ঠানে কোভিড টেস্ট করাতে পারবেন।

#

তানভীর/রাহাত/রফিকুল/আব্বাস/২০২০/১৯১২ ঘণ্টা

তথ্যবিবরণী                                                                                    নম্বর : ২৬৩২

**বিদেশে রপ্তানিযোগ্য আলুর আবাদ বাড়াতে হবে**

**---কৃষিমন্ত্রী**

ঢাকা, ৩ শ্রাবণ (১৮ জুলাই) :

কৃষিমন্ত্রী ড. মোঃ আব্দুর রাজ্জাক বলেছেন, বিএডিসি’র উচ্চফলনশীল জাতের আলু আবাদের ফলে এখন বছরে এক কোটি টনের বেশি উন্নত জাতের আলু উৎপাদন হয়। দেশে আলুর চাহিদা রয়েছে ৬০-৭০ লাখ টন। বাকি উদ্বৃত্ত আলু বিদেশে রপ্তানি করতে হবে। এদেশে উৎপাদিত আলুতে পানির পরিমাণ বেশি হওয়ায় বিদেশে চাহিদা কম। বিদেশে চাহিদা আছে এমন জাতের আলু উৎপাদনের লক্ষ্যে কৃষি মন্ত্রণালয় নিরলসভাবে কাজ করছে।

মন্ত্রী আজ তাঁর সরকারি বাসভবন থেকে ভিডিও কনফারেন্সিংয়ের মাধ্যমে টাঙ্গাইলের ধনবাড়ীতে বাংলাদেশ কৃষি উন্নয়ন কর্পোরেশন (বিএডিসি)-এর মালতি হিমাগার জোনের চুক্তিবদ্ধ বীজআলু উৎপাদনকারী চাষিদের মাঝে চেক বিতরণ অনুষ্ঠানে প্রধান অতিথির বক্তৃতায় এসব কথা বলেন।

এ সময় চলমান বন্যার কারণে আমনের বীজতলা নষ্ট হয়ে থাকলে দ্রুত বিকল্প বীজতলা তৈরির নির্দেশ দিয়ে মন্ত্রী কৃষি কর্মকর্তাদের উদ্দেশে বলেন, পর্যাপ্ত বীজ মজুদ রয়েছে। এসব বীজ ক্ষতিগ্রস্ত কৃষকদের মাঝে বিতরণ করে নতুন বীজতলা তৈরি করতে হবে। তিনি বলেন, এ সরকার সব সময় কৃষকের পাশে ছিল, বর্তমানেও আছে, ভবিষ্যতেও থাকবে।

অনুষ্ঠানে বিএডিসি’র মানসম্পন্ন বীজআলু উৎপাদন, সংরক্ষণ এবং কৃষক পর্যায়ে বিতরণ প্রকল্পের আওতায় ধনবাড়ীর মালতি হিমাগার জোনের ১৭৫জন বীজআলু উৎপাদনকারী চাষির মাঝে ২ হাজার ২০০ মেট্রিক টন বীজআলুর মূল্য বাবদ প্রায় ২ কোটি ৯০ লাখ টাকার চেক বিতরণ করা হয়।

বিএডিসি’র অতিরিক্ত মহাব্যবস্থাপক মোঃ ইব্রাহিম হোসেনের সভাপতিত্বে বিএডিসি’র চেয়ারম্যান মোঃ সায়েদুল ইসলাম, ধনবাড়ী উপজেলা চেয়ারম্যান হারুনার রশীদ হীরা, উপজেলা নির্বাহী অফিসার আরিফা সিদ্দিকা, পৌর মেয়র খন্দকার মঞ্জুরুল ইসলাম তপন ও প্রকল্প পরিচালক (আলুবীজ) আবীর হোসেন অনুষ্ঠানে বক্তব্য রাখেন।

#

কামরুল/রাহাত/রফিকুল/আব্বাস/২০২০/১৯০৪ ঘণ্টা

তথ্যবিবরণী                                                                                    নম্বর : ২৬৩১

**টি‌কিটবিহীন যাত্রী নিয়ন্ত্রণে রেল স্টেশ‌নগুলোতে কাজ চলছে**

**-‌--রেলপথ মন্ত্রী**

ঢাকা, ৩ শ্রাবণ (১৮ জুলাই) :

রেলপথ মন্ত্রী মোঃ নূরুল ইসলাম সুজন ব‌লে‌ছেন, টি‌কিট ছাড়া যাত্রীরা যা‌তে স্টেশ‌নে প্রবেশ কর‌তে  না পা‌রেন সে জন্য দে‌শের বড় রেল স্টেশ‌নগু‌লো‌তে চলাচল ‌নিয়ন্ত্রণ (এক্সেস ক‌ন্টোল) করার জন্য বেষ্টনী স্থাপনের কাজ চল‌ছে।

মন্ত্রী আজ প‌রিদর্শন ট্রেনযোগে বিমান বন্দর, জয়দেবপুর, টঙ্গী ও নরসিংদী রেলওয়ে স্টেশন পরিদর্শন করার সময় এসব কথা ব‌লেন।

এ সময় মন্ত্রী বিমান বন্দর রেলওয়ে স্টেশনের প্ল্যাটফর্ম সংস্কার কাজ ও  স্টেশনের সীমানা ঘেরার নির্মাণ কাজ পরিদর্শন করেন। এ স্টেশনে প্ল্যাটফ‌র্মের উচ্চতা ট্রে‌নের উচ্চতার সা‌থে সমন্বয় করা হ‌চ্ছে। প‌রে মন্ত্রী জয়দেবপুর রেলও‌য়ে স্টেশন পরিদর্শন করেন । সেখা‌নে উপ‌স্থিত সাংবা‌দিক‌দের তিনি ব‌লেন, জয়‌দেবপুর ‌থে‌কে ঈশ্বরদী ও জামালপুর পর্যন্ত ডাবল লাইন হ‌বে। এছাড়া ঢাকা থে‌কে টঙ্গী পর্যন্ত ৪র্থ লাইন এবং টঙ্গী থে‌কে জয়‌দেবপুর পর্যন্ত ডাবল লাইনের কাজ চলছে। ডাবল লাইনের কাজ শেষ হ‌লে ঢাকার ম‌ধ্যে ‌অধিক সংখ্যক ট্রেন পরিচালনা করা যাবে। এ সময় এক প্রশ্নের জবা‌বে মন্ত্রী ব‌লেন, ঈদুল আজহায় ট্রেনের সংখ্যা বাড়‌ছে না। এখন যেভা‌বে চল‌ছে সেভা‌বেই চল‌বে। পরে মন্ত্রী টঙ্গী এবং নরসিংদী রেলও‌য়ে স্টেশন পরিদর্শন করেন।

প‌রিদর্শকা‌লে রেলপথ সচিব মোঃ সে‌লিম রেজা, বাংলা‌দেশ রেলও‌য়ের মহাপরিচালক মোঃ শামসুজ্জামান-সহ রেলও‌য়ের ঊর্ধ্বতন কর্মকর্তারা উপস্থিত ছি‌লেন।

#

শরিফুল/রাহাত/রফিকুল/আব্বাস/২০২০/১৭৫৭ ঘণ্টা

তথ্যবিবরণী                                                                                    নম্বর : ২৬৩০

**পর্যায়ক্রমে সব অসহায় মানুষ সামাজিক নিরাপত্তা কর্মসূচির অন্তর্ভুক্ত হবে**

**---পরিবেশ, বন ও জলবায়ু পরিবর্তন মন্ত্রী**

ঢাকা, ৩ শ্রাবণ (১৮ জুলাই) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বর্তমান গণতান্ত্রিক সরকার বয়স্ক, বিধবা ও স্বামী নিগৃহীতা মহিলা ভাতা এবং অসচ্ছল প্রতিবন্ধী ভাতার পরিমাণ ও আওতা ক্রমান্বয়ে বৃদ্ধি করে চলেছে। সরকার পর্যায়ক্রমে সকল গরিব, অসহায় এবং উপযুক্ত ব্যক্তিদের সামাজিক নিরাপত্তা কর্মসূচির অন্তর্ভুক্ত করবে।

মন্ত্রী আজ ঢাকাস্থ সরকারি বাসভবন হতে অনলাইনে মৌলভীবাজারের জুড়ী উপজেলা প্রশাসনের উদ্যোগে সাগরনাল ইউনিয়ন পরিষদে সামাজিক নিরাপত্তা কর্মসূচির আওতায় বয়স্ক, বিধবা ও স্বামী নিগৃহীতা ভাতা এবং অসচ্ছল প্রতিবন্ধী ভাতাভোগীদের মাঝে ভাতা পরিশোধের বই বিতরণ অনুষ্ঠান উদ্বোধনকালে প্রধান অতিথির বক্তব্যে এসব কথা বলেন।

এ সময় ভাতাভোগীদের তালিকা প্রস্তুতকালে যাতে উপযুক্ত ব্যক্তিরা বাদ না পড়ে সেদিকে লক্ষ্য রাখার জন্য সংশ্লিষ্ট জনপ্রতিনিধি ও সরকারি কর্মকর্তাদের প্রতি আহ্বান জানিয়ে মন্ত্রী বলেন, প্রকৃত গরিব ও অসহায় মানুষকে অগ্রাধিকার ভিত্তিতে এ তালিকায় অন্তর্ভুক্ত করতে হবে। এ বিষয়ে কোনো প্রকার অনিয়ম গ্রহণযোগ্য হবে না। তিনি বলেন,  প্রধানমন্ত্রীর সময়োপযোগী ও কার্যকর পদক্ষেপ গ্রহণের ফলে করোনা ভাইরাসের সংক্রমণকালেও মানুষের দুর্দশা কমেছে। করোনা ভাইরাসের সংক্রমণ প্রতিরোধে সবাইকে বার বার হাত ধোয়া-সহ স্বাস্থ্যবিধি মেনে চলার আহ্বান জানিয়ে মন্ত্রী বলেন, জরুরি প্রয়োজনে বাইরে গেলে আবশ্যিকভাবে  মাস্ক পরিধান ও সামাজিক দূরত্ব বজায় রাখতে হবে।

বড়লেখা উপজেলা নির্বাহী অফিসার আল ইমরান রুহুল ইসলামের সভাপতিত্বে অনুষ্ঠানে জুড়ী উপজেলা পরিষদের চেয়ারম্যান বীর মুক্তিযোদ্ধা এম এ মোঈদ ফারুক, উপজেলা সমাজসেবা কর্মকর্তা রাকেশ পাল এবং সাগরনাল ইউপি চেয়ারম্যান এমদাদুল ইসলাম চৌধুরী উপস্থিত ছিলেন।

অনুষ্ঠানে ১০১ এক জনকে বয়স্ক ভাতা, ৬২ জনকে বিধবা ও স্বামী নিগৃহীত ভাতা এবং ৯০ জন অসচ্ছল প্রতিবন্ধীকে ভাতা পরিশোধের বই হস্তান্তর করা হয়।

#

দীপংকর/রাহাত/রফিকুল/আব্বাস/২০২০/১৮৪৭ ঘণ্টা

তথ্যবিবরণী                                                                                    নম্বর : ২৬২৯

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৩ শ্রাবণ (১৮ জুলাই) :

          ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪ জেলায় ইতোমধ্যে ২ লাখ ১১ হাজার ১৭ মেট্রিক টন চাল বরাদ্দ করা হয়েছে। এছাড়া শিশু খাদ্য-সহ অন্যান্য সামগ্রী ক্রয়ের জন্য ১২২ কোটি ৯৭ লাখ ৭২ হাজার ২৬৪ টাকা বরাদ্দ করা হয়েছে। দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী আজ দেশে নতুন করে আরো ২ হাজার ৭০৯ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ২ লাখ ২ হাজার ৬৬ জন। গত ২৪ ঘণ্টায় ৩৪ জন-সহ এ পর্যন্ত ২ হাজার ৫৮১ জন এ রোগে মৃত্যুবরণ করেছেন। গত ২৪ ঘণ্টায় ১০ হাজার ৯২৩ জনের নমুনা পরীক্ষা করা হয়েছে। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১ লাখ ১০ হাজার ৯৮ জন।

          সারা দেশে জেলা ও উপজেলা পর্যায়ে প্রাতিষ্ঠানিক কোয়ারেন্টাইনের জন্য প্রস্তুত করা হয়েছে ৬২৯টি প্রতিষ্ঠান এবং এর মাধ্যমে তাৎক্ষণিকভাবে প্রাতিষ্ঠানিক কোয়ারেন্টাইনের সেবা প্রদান করা যাবে ৩১ হাজার ৯৯১ জনকে।

#

তাসমীন/রাহাত/রফিকুল/আব্বাস/২০২০/১৭৩৭ ঘণ্টা

তথ্যবিবরণী                                               নম্বর: ২৬২৮

**যারা দুর্নীতি করে অর্থ সম্পদ করেছে, তারা বর্তমান সরকারের সফলতা মেনে নিতে পারছেনা**

**-নৌপরিবহন প্রতিমন্ত্রী**

বোচাগঞ্জ, ৩ শ্রাবণ (১৮ জুলাই):

নৌপরিবহন প্রতিমন্ত্রী খালিদ মাহমুদ চৌধুরী বলেছেন, বিগত সরকারগুলোর আমলে যারা দুর্নীতি করে অর্থ সম্পদ করেছে, তারা বর্তমান সরকারের সফলতা মেনে নিতে পারছেনা। বর্তমান বৈশ্বিক মহামারী কোভিড-১৯ এর মধ্যেও বর্তমান সরকার দেশের অর্থনৈতিক চাকা সচল রেখে দেশের উন্নয়নে কাজ করে যাচ্ছে।

প্রতিমন্ত্রী আজ দিনাজপুরের বোচাগঞ্জ উপজেলা পরিষদ চত্বরে বিভিন্ন উন্নয়ন কাজের ভিত্তিপ্রস্থর স্থাপন, এডিপি প্রকল্পের আওতায় হুইল চেয়ার, বাইসাইকেল, ভ্যানগাড়ি, সেলাই মেশিন ও ঐচ্ছিক তহবিলের অর্থ বিতরণ এবং মুজিব শতবর্ষ উপলক্ষে বৃক্ষরোপন কর্মসূচির উদ্বোধনী অনুষ্ঠানে এসব কথা বলেন।

খালিদ মাহমুদ চৌধুরী বলেন, আমরা দেশবিরোধী কোন মানুষ চাইনা; আমরা চাই দেশপ্রেমিক একটি বিরোধীদল; যে দল দেশের কল্যাণে কাজ করে দেশকে এগিয়ে নিয়ে যাবে। দেশবিরোধীদের সতর্ক করে তিনি বলেন, দেশের উন্নয়নে বাধা প্রদান করা হলে কঠোরভাবে দমন করা হবে।

প্রতিমন্ত্রী ১২ কোটি ৬৩ লাখ টাকা ব্যায়ে বোচাগঞ্জ উপজেলার সেতাবগঞ্জ সুগার মিলস্ হতে নাওয়াভিটা হাট হয়ে মাহেরপুর হাট জিসি পর্যন্ত রাস্তা প্রশস্থকরণ, চার কোটি টাকা ব্যয়ে গোপেন সাহার হাটে দ্বিতল গ্রামীণ বাজার ভবন (৪তলা ভিত বিশিষ্ট) নির্মাণ কাজ এবং পাঁচ কোটি ৯৮ লাখ টাকা ব্যয়ে বোচাগঞ্জ উপজেলা কমপ্লেক্স সম্প্রসারণ ভবন ও হলরুম নির্মাণ কাজের ভিত্তি প্রস্থর স্থাপন করেন।

এছাড়া তিনি ২০১৯-২০২০ ইং অর্থবছরের এডিপি প্রকল্পের আওতায় ২২টি হুইল চেয়ার, ৩০টি ভ্যানগাড়ী, ৭২টি বাইসাইকেল, ৬৩টি সেলাই মেশিন উপকার ভোগীদের মাঝে বিতরণ এবং তাঁর ঐচ্ছিক তহবিল হতে বিভিন্ন ব্যক্তি ও প্রতিষ্ঠানের মাঝে নগদ অর্থ বিতরণের পাশাপাশি বোচাগঞ্জ উপজেলা আওয়ামী লীগ আয়োজিত মুজিব শতবর্ষ উপলক্ষে বৃক্ষরোপন কর্মসূচীর উদ্বোধন করেন।

উপজেলা নির্বাহী অফিসার ছন্দা পাল এর সভাপতিত্বে অনুষ্ঠানে অন্যান্যের মধ্যে জেলা নির্বাহী প্রকৌশলী মোঃ জাকিউর রহমান, সেতাবগঞ্জ পৌরসভার মেয়র মোঃ আব্দুস সবুর, উপজেলা আওয়ামী লীগের সভাপতি মোঃ আবু সৈয়দ হোসেন, সাধারণ সম্পাদক মোঃ আফছার আলী, বোচাগঞ্জ উপজেলা প্রকৌশলী মোঃ আনোয়ার হোসেন প্রমুখ উপস্থিত ছিলেন।

#

জাহাঙ্গীর/গিয়াস/শামীম/২০২০/১৬০৯

তথ্যবিবরণী                                      নম্বর: ২৬২৭

**বিশ্বখ্যাত এন্ট্রাপ্রেনিউরশিপ মাস্টারক্লাস সিরিজে নারী উদ্যোক্তা তৈরির প্রশিক্ষণ শুরু**

ঢাকা, ৩ শ্রাবণ (১৮ জুলাই ):

দেশের নারী উদ্যোক্তাদের নেটওয়ার্কিং প্লাটফর্ম ওমেন এন্ড ই-কমার্স (উই) ফোরামের নারী সদস্যদের বিশ্বখ্যাত ‘এন্ট্রাপ্রেনিউরশিপ মাস্টারক্লাস (EntrepreneurshipMasterclass 1.0)’ সিরিজের আওতায় প্রশিক্ষণ দিয়ে উদ্যোক্তা তৈরিতে সহায়তা করবে সরকার।

আজ জুম অনলাইনে উই এর সদস্য নারীদের জন্য এন্ট্রাপ্রেনিউরশিপ মাস্টারক্লাস সিরিজ শীর্ষক এই প্রশিক্ষণ কর্মশালার উদ্বোধন করেন তথ্য ও যোগাযোগ প্রযুক্তি বিভাগের সিনিয়র সচিব এন এম জিয়াউল আলম।

তথ্যও যোগাযোগ প্রযুক্তি বিভাগের এলআইসিটি প্রকল্পের সহযোগিতায় উই ফোরামের নারী সদস্যেদের উদ্যোক্তা হিসেবে গড়ে তোলার জন্য এই এন্ট্রাপ্রেনিউরশিপ মাস্টারক্লাস সিরিজ চালু করা হয়। অনুষ্ঠানে জানানো হয় উই ফোরামের সদস্য সংখ্যা প্রায় ৫ লাখ। এন্ট্রাপ্রেনিউরশিপ মাস্টারক্লাস সিরিজে আগামী ১২ মাসের প্রতি মাসে দুটি করে সেশনে বিদেশি এবং স্থানীয় উদ্যোক্তারা প্রশিক্ষণ দেবেন। বিদেশিদের মধ্যে যুক্তরাজ্য, যুক্তরাষ্ট, নিউজিল্যান্ড, অস্ট্রেলিয়া, জার্মানি এবং সুইজারল্যান্ডের প্রশিক্ষকরা রয়েছেন।

সচিব জিয়াউল আলম বলেন, সরকার অন্তর্ভুক্তিমূলক উন্নয়নে বিশ্বাস করে। এন্ট্রাপ্রেনিউরশিপ মাস্টারক্লাস সিরিজের প্রশিক্ষণের মাধ্যমে উদ্যোক্তা তৈরি সরকারের অন্তর্ভুক্তিমূলক উন্নয়নের সঙ্গতিপূর্ণ। দেশের নারীদের উদ্যোক্তা হয়ে উঠার একটা অনন্য সুযোগ সৃষ্টি করেছে এই প্রশিক্ষণ। তিনি উই ফোরামের প্রত্যেক সদস্যকে এ সুযোগ কাজে লাগিয়ে নিজেদের উদ্যোক্তা হিসেবে প্রতিষ্ঠিত হওয়ার আহ্বান জানান। এই সিরিজে বেশি করে স্থানীয় প্রশিক্ষক তৈরির ওপর গুরুত্বারোপ করে সচিব বলেন, স্থানীয় প্রশিক্ষক তৈরি হলে তারাই আগামীতে নতুন উদ্যোক্তা তৈরিতে ভুমিকা পালন করতে পারে।

অনুষ্ঠানে আরো বক্তব্য দেন উই ফোরামের প্রতিষ্ঠাতা ও সভাপতি নাসিমা আক্তার নিশা; এলআইসিটি প্রকল্পের পলিসি এডভাইজার সামি আহমেদ, পেপারদিন বিশ্ববিদ্যালয়ের অধ্যাপক ল্যারি কক্স, সিল্ককোয়াক গ্লোবাল লি. এর সৌম্য বসু ও সার্স ইংলিশের প্রতিষ্ঠাতা রাজিব আহমেদ।

#

শহিদুল/গিয়াস/শামীম/২০২০/১৫৩৫ ঘন্টা

তথ্যবিবরণী                                      নম্বর: ২৬২৬

**কৃষিতে বন্যার ক্ষয়ক্ষতি মোকাবিলায় সার্বিক প্রস্তুতি গ্রহণ করা হচ্ছে**

**-কৃষিমন্ত্রী**

ঢাকা, ৩ শ্রাবণ (১৮ জুলাই ):

বন্যা পরিস্থিতিতে কৃষিতে ক্ষয়ক্ষতি মোকাবিলায় সার্বিক প্রস্তুতি গ্রহণ করা হচ্ছেজানিয়েকৃষিমন্ত্রী   
ড. বাংলাদেশের অর্থনীতিতে কৃষির গুরুত্ব অপরিসীম। কৃষিকে কেন্দ্র করেই দেশের সার্বিক উন্নয়ন এগিয়ে যাবে। সে লক্ষ্যেই প্রধানমন্ত্রী কৃষিকে সর্বোচ্চ গুরুত্ব দিয়ে যাচ্ছেন। তিনি বলেন, আগামী আমন ও রবি মৌসুমে অধিক ফসল উৎপাদনে বিভিন্ন পদক্ষেপ নেয়া হয়েছে। যাতে করে এদেশে খাদ্যের কোন ঘাটতি না হয়। খাদ্যের অভাবে একটি মানুষকেও যাতে অভুক্ত না থাকতে হয়। কৃষি মন্ত্রণালয় এলক্ষ্যেই নিরলসভাবে কাজ করে যাচ্ছে।

মন্ত্রী শনিবার তাঁর সরকারি বাসভবন থেকে টাঙ্গাইলের ধনবাড়ী উপজেলা প্রশাসন আয়োজিত ‘কৃষিমন্ত্রীর স্বেচ্ছাধীন তহবিলের অর্থ সহায়তা’ বিতরণ অনুষ্ঠানে অনলাইনে প্রধান অতিথির বক্তৃতায় এ কথা বলেন।

বন্যা ও করোনা উদ্ভূত পরিস্থিতিতে ধনবাড়ী উপজেলার হতদরিদ্র ১৫৭টি ব্যক্তি ও পরিবারের মাঝে   
৪ লাখ টাকা অর্থ সহায়তার চেক প্রদান করা হয়। এছাড়া, গৃহনির্মাণের জন্য ৬০ জনকে ঢেউটিন ও ৬০ জনকে ৩ হাজার টাকা করে প্রায় ২ লাখ টাকা বিতরণ করা হয়। কৃষিমন্ত্রীর পক্ষে এসব সহায়তাসামগ্রি বিতরণ করেন ধনবাড়ী উপজেলা চেয়ারম্যান হারুনার রশীদ হীরা।

এর আগে কৃষিমন্ত্রী গতকাল শুক্রবার অনলাইনে টাঙ্গাইলের মধুপুর উপজেলা প্রশাসন আয়োজিত ‘কৃষিমন্ত্রীর স্বেচ্ছাধীন তহবিলের অর্থ সহায়তার’ আওতায় মধুপুর উপজেলার হতদরিদ্র ২৭৮টি পরিবারের মাঝে ৬ লাখ টাকার অর্থ সহায়তার চেক বিতরণ করেন। কৃষিমন্ত্রীর পক্ষে এসব চেক বিতরণ করেন মধুপুর উপজেলা চেয়ারম্যান ছরোয়ার আলম খান আবু। এছাড়া, মন্ত্রী উপজেলা পরিষদের পক্ষ থেকে বাড়ি বাড়ি গিয়ে করোনা টেস্টের  স্যাম্পল সংগ্রহের জন্য একটি ‘মোবাইল গাড়ির’ উদ্বোধন করেন।

#

কামরুল/গিয়াস/শামীম/২০২০/১৩৫৪ ঘন্টা

তথ্যবিবরণী                                      নম্বর: ২৬২৫

**করোনামুক্ত হলেন পানি সম্পদ প্রতিমন্ত্রী জাহিদ ফারুক**

ঢাকা, ৩ শ্রাবণ (১৮ জুলাই ):

করোনামুক্ত হয়ে বাসায় ফিরেছেন পানি সম্পদ প্রতিমন্ত্রী ও বরিশাল-৫ আসনের সংসদ সদস্য কর্নেল (অব.)  জাহিদ ফারুক শামীম। ১৭ জুলাই শুক্রবার তার রিপোর্ট নেগেটিভ আসার পর আজ সকালে তিনি বারিধারার নিজ বাসভবনে ফিরেছেন। বর্তমানে তিনি সম্পূর্ণ সুস্থ আছেন।

প্রতিমন্ত্রী জানান, অসংখ্য সমর্থক, অনুসারী ও শুভাকাঙ্খী যারা আমার জন্য দোয়া করেছেন, তাদের সবার প্রতি আমি কৃতজ্ঞ। সবাই আমার জন্য দোয়া করবেন যাতে দেশ ও মানুষের সেবায় আরো বেশি কাজ করতে পারি।

উল্লেখ্য, করোনা পজিটিভ হয়ে গত ১ জুলাই প্রতিমন্ত্রী জাহিদ ফারুক রাজধানীর সম্মিলিত সামরিক হাসপাতালে ভর্তি ছিলেন। সেখানেই চিকিৎসকদের পর্যবেক্ষণে ছিলেন। আগামী কয়েকদিন বিশ্রামের পর যথারীতি অফিস করার আশাবাদ ব্যক্ত করেছেন তিনি।

#

আসিফ/গিয়াস/শামীম/২০২০/১২৪০ ঘন্টা

তথ্যবিবরণী                                      নম্বর: ২৬২৪

**মাল্টার রাষ্ট্রপতির সাথে বাংলাদেশ হাইকমিশনারের সাক্ষাৎ**

মাল্টা, ১৮ জুলাই:

     মাল্টায় নিযুক্ত বাংলাদেশের অনাবাসী হাইকমিশনার মো জসীম উদ্দিন বৃহস্পতিবার (১৬ জুলাই) সেদেশের রাষ্ট্রপতি ডক্টর জর্জ ভেল্লার সাথে সাক্ষাৎ করেন। সাক্ষাৎকালে রাষ্ট্রপতির কাছে আগামীতে দু'দেশের মধ্যকার দ্বিপাক্ষিক সম্পর্ক জোরদারের সম্ভাব্য রূপরেখা তুলে ধরেন। এ সময় তিনি মাল্টা ও বাংলাদেশের মধ্যে পররাষ্ট্র সচিব পর্যায়ে নিয়মিত আলোচনা এবং বাংলাদেশে মাল্টার পররাষ্ট্রমন্ত্রীর সফর এর সম্ভাবনা নিয়েও কথা বলেন।

     মাল্টার রাষ্ট্রপতি দু'দেশের অর্থনৈতিক সর্ম্পক জোরদার এবং অভিবাসন বিষয়ে পারস্পরিক সহযোগিতার ওপর গুরুত্ব আরোপ করেন। হাইকমিশনারের কাছে বাংলাদেশের সামগ্রিক করোনা পরিস্থিতির বিষয়ে জানতে চান। করোনা মহামারীর বিস্তাররোধ ও ক্ষয়ক্ষতি সীমিত রাখতে বাংলাদেশ সরকারের ভুমিকার প্রশংসা করেন

     একই দিন সকালে হাই কমিশনার মাল্টার পররাষ্ট্রমন্ত্রী এভারিস্ট বারতোলোর সাথে তার দপ্তরে সাক্ষাৎ করেন।বৈঠকে রোহিঙ্গা সমস্যার মোকাবেলায় বাংলাদেশের প্রতি মাল্টার অকুণ্ঠ সমর্থন এর জন্য পররাষ্ট্রমন্ত্রীকে ধন্যবাদ জানান এবং রোহিঙ্গা সমস্যা সমাধানে বৈশ্বিক অঙ্গনে মায়ানমারের ওপর চাপ তৈরিতে মাল্টার পররাষ্ট্রমন্ত্রীর সমর্থন প্রত্যাশা করেন। পররাষ্ট্রমন্ত্রী ভবিষ্যতেও এই বিষয়ে মাল্টার সক্রিয় সমর্থন অব্যাহত থাকবে বলে বাংলাদেশ হাইকমিশনারকে আশ্বাস দেন।

     মাল্টার প্রবাসী শ্রমিকের ক্রমবর্ধমান চাহিদার কথা উল্লেখ করে সেদেশে বাংলাদেশ থেকে জনশক্তি নিয়োগের বিষয়টি বিবেচনার অনুরোধ জানান। পররাষ্ট্রমন্ত্রী বাংলাদেশ থেকে শ্রমিক নিয়োগের ইচ্ছা প্রকাশ করেন এবং এই লক্ষ্যে একটি সমঝোতা স্মারক স্বাক্ষরের প্রয়োজনীয়তার কথা উল্লেখ করেন।

     হাই কমিশনার গত বছরে অনুষ্ঠিত বাংলাদেশের পররাষ্ট্রমন্ত্রীর মাল্টা সফরের প্রেক্ষিতে মাল্টার পররাষ্ট্রমন্ত্রীর বাংলাদেশে ফিরতি সফরের কথা উল্লেখ করে জানান যে উক্ত সফরে একটি ব্যবসায়ী প্রতিনিধিদল পররাষ্ট্রমন্ত্রীর সফরসঙ্গি হতে পারেন, যার ফলে দু'দেশের মধ্যে ব্যবসা-বাণিজ্যের ক্ষেত্রে সহযোগিতার নতুন দিগন্ত উন্মোচনের সুচনা হবে বলে তিনি আশা প্রকাশ করেন।

     এছাড়া, বাংলাদেশ হাইকমিশনার মাল্টা চেম্বারের প্রেসিডেন্ট ডেবিড শুয়েরেবের সাথে দুদেশের মধ্যকার ব্যবসায়িক সম্পর্ক বৃদ্ধির বিষয়ে আলোচনা করেন।

#

গিয়াস/শামীম/২০২০/১১.১২ ঘণ্টা